Britská verejnoprávna televízia BBC na jeseň na internete otvorí archív obsahujúci tisícky videozáznamov zo svojich relácií. Trojminútové videoklipy, spočiatku z dokumentárnych filmov o prírode a histórii, si budú môcť internetisti nielen prehrávať cez internet, ale aj bezplatne stiahnuť do počítača a ďalej šíriť.
Ide o prvý krok BBC v rámci novej digitálnej iniciatívy Kreatívny archív. BBC rozsiahlou investíciou značne riskuje, povedala šéfka pre nové médiá Ashley Highfieldová, riziko je však podľa nej potrebné, ak chce televízia slúžiť aj novej generácii mediálnych spotrebiteľov. Podľa záujmu internetistov po osemnástich mesiacoch prevádzky televízia rozhodne, či začne postupne na internet dávať záznamy všetkých relácií.
V lete BBC pripravuje aj rozsiahle internetové pokrytie olympijských hier v Aténach, keď okrem videozáznamov ponúkne aj tematické počítačové hry či štatistiky. (tb)